VSC Sklep EPVDp 52/2023, enako tudi , 
Sodna praksa višjih sodišč, 2023-09-22

dr. Saša Kmet (preds.), Branko Aubreht (poroč.), Barbara Žumer Kunc

prenehanje veljavnosti vozniškega dovoljenja - odločilna dejstva

Ker tretji odstavek 22. člena ZP-1 ne zahteva presoje oziroma ugotovitve hujšega ogrožanja javnega prometa ali poškodovanja pravne dobrine, temveč zgolj ugotovitev, da je voznik v času dveh let dosegel ali presegel 18 kazenskih točk v cestnem prometu, so pritožbeni očitki o pomanjkljivih razlogih izpodbijanega sklepa neutemeljeni.

I. Pritožba se zavrne kot neutemeljena in se izpodbijani sklep potrdi.

II. Storilec je dolžan plačati stroške pritožbenega postopka - sodno takso v znesku 20,00 EUR v roku 15 dni od vročitve tega sklepa, sicer se prisilno izterja.

1. Sodišče prve stopnje je z uvodoma navedenim sklepom storilcu izreklo prenehanje veljavnosti vozniškega dovoljenja za vse kategorije motornih vozil, za katere je imel vozniško dovoljenje na dan 29. 7. 2022, ko je storil prekrške, s katerimi je kot voznik motornega vozila B kategorije dosegel 18 kazenskih točk (KT) v cestnem prometu, ter mu naložilo plačilo sodne takse v znesku 30,00 EUR.

2. Zoper sklep se pritožuje storilec zaradi pritožbenega razloga bistvene kršitve določb postopka o prekršku ter kršitve materialnih določb tega zakona ali predpisa, ki določa prekršek po 1. in 2. točki 154. člena Zakona o prekrških (ZP-1). Predlaga ugoditev pritožbi, razveljavitev izpodbijanega sklepa ter vrnitev zadeve sodišču prve stopnje v ponovno odločanje.

4. Izpodbijana odločitev prvostopenjskega sodišča o izreku prenehanja veljavnosti vozniškega dovoljenja temelji na ugotovitvah, da je imel storilec na dan 25. 5. 2023 v evidenco pravnomočno vpisanih skupaj 18 KT, ki so mu bile kot vozniku motornega vozila B kategorije izrečene s pravnomočno sodbo Okrajnega sodišča v Celju PR 828/2022 z dne 9. 12. 2022, ki je postala pravnomočna dne 24. 5. 2023. Ob takih ugotovitvah je sodišče prve stopnje storilcu utemeljeno in zakonito izreklo prenehanje veljavnosti vozniškega dovoljenja za vse kategorije motornih vozil, za katere je imel vozniško dovoljenje na dan storitve prekrška, s katerim je dosegel 18 KT v cestnem prometu, saj tako posledico določa tretji odstavek 22. člena ZP-1.

Skladno s tretjim odstavkom 22. člena ZP-1 namreč sodišče izreče prenehanje veljavnosti vozniškega dovoljenja za vse kategorije motornih vozil, za katere je storilec imel dovoljenje, ko je storil prekršek, s katerim je dosegel predpisano število kazenskih točk, če voznik v času dveh let doseže ali preseže 18 kazenskih točk v cestnem prometu. Izrek sankcije prenehanja veljavnosti vozniškega dovoljenja ni dopusten, če pretečeta dve leti od pravnomočnosti odločbe o prekršku, s katero so bile izrečene kazenske točke v cestnem prometu, zaradi katerih je storilec dosegel število kazenskih točk, ki ima za posledico prenehanje veljavnosti vozniškega dovoljenja. Za izrek sankcije se smiselno uporabljajo določbe tega zakona o zastaranju izvršitve sankcije.

5. Pritožba vsled navedenemu neutemeljeno očita, da je sodišče nedopustno in nerazumno izreklo prenehanje veljavnosti vozniškega dovoljenja za vse kategorije motornih vozil, za katere je storilec imel dovoljenje, ko je storil prekršek, s katerim je dosegel predpisano število kazenskih točk, saj tako posledico določa zgoraj povzeti tretji odstavek 22. člena ZP-1.

Ker navedena pravna podlaga ne zahteva presoje oziroma ugotovitve hujšega ogrožanja javnega prometa ali poškodovanja pravne dobrine, temveč zgolj ugotovitev, da je voznik v času dveh let dosegel ali presegel 18 kazenskih točk v cestnem prometu, pa so tudi pritožbeni očitki o pomanjkljivih razlogih izpodbijanega sklepa neutemeljeni.

6. Glede na navedeno in v odsotnosti kršitev, na katere v skladu s 159. členom ZP-1 pazi po uradni dolžnosti, je pritožbeno sodišče pritožbo storilca kot neutemeljeno zavrnilo in izpodbijani sklep potrdilo (tretji odstavek 163. člena ZP-1).

7. Ker storilec s pritožbo ni uspel, mu je pritožbeno sodišče na podlagi prvega odstavka 147. člena ZP-1 ter tar. št. 8407 Zakona o sodnih taksah (ZST-1) naložilo v plačilo stroške pritožbenega postopka - sodno takso v znesku 20,00 EUR, ki jih je dolžan plačati v roku 15 dni od vročitve tega sklepa, sicer se prisilno izterja.

Zakon o prekrških (1983) - ZP  - člen 22, 22/3, 202č

Opr št. sodišča II stopnje: VSC Sklep EPVDp 54/2023, z dne 09.10.2023, ECLI:SI:VSCE:2023:EPVDP.54.2023

Opr št. sodišča II stopnje: VSC Sklep EPVDp 63/2024, z dne 22.07.2024, ECLI:SI:VSCE:2024:EPVDP.63.2024

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.